BG Официален вестник на Европейския съюз C 218/7

Становище на Комитета на регионите относно „Културният и творческият сектор като източник на растеж и работни места“

2013/C 218/02

КОМИТЕТЪТ НА РЕГИОНИТЕ

— приема положително факта, че в съобщението културата е призната като инструмент за местно и регионално развитие и е подчертано значението на стратегиите за интелигентно специализиране;

— предлага да се развият творчески концепции на местно и регионално равнище и се изложат в „Европейски форум на творчеството“, който да обедини обществени, частни и доброволчески организации за анализ на начините, по които Европа да намира творчески решения на неотложни местни и европейски проблеми;

— подчертава, че е важно да се придобиват творчески умения от най-ранна възраст, като така ще се даде възможност на младото поколение да се възползва изцяло от новите форми на достъп до културата и да се подготви по-добре за бъдещия си професионален живот. По-специално това може да стане като се оказва помощ на младите и на останалите членове на общество да се справят с последствията от прехода към цифровите технологии;

— подкрепя поставения в съобщението акцент върху това, че настоящите правила трябва да се опростят и достъпът на културния и творческия сектор до външни финансови средства трябва да се подобри;

— призовава културата и творчеството да бъдат по-добре интегрирани в стратегията „Европа 2020“ и да бъде призната връзката им с политики в други области като промишлеността, туризмът, образованието и финансите.

Докладчик г-н Anton ROMBOUTS (NL/ЕНП), кмет на град ‘s Hertogenbosch Отправен документ Съобщение на Комисията до Европейския парламент, Съвета, Европейския икономически и социален комитет и Комитета на регионите относно „Утвърждаване на културния и творческия сектор като източник на растеж и работни места в ЕС“ COM (2012) 537 final

I. ПОЛИТИЧЕСКИ ПРЕПОРЪКИ

КОМИТЕТЪТ НА РЕГИОНИТЕ

Общ контекст

1. приветства съобщението относно „Утвърждаване на културния и творческия сектор като източник на растеж и работни места в ЕС“ като навременна стратегия, която има за цел пълноценното използване на потенциала на тези сектори за социално-икономическото развитие. По-конкретно приветства акцента, поставен върху капацитета на КТС за създаване на растеж и работни места, неговия принос за насърчаване на иновациите, както и възможните вторични ефекти в други сектори и политики. Съобщението е пример за висока степен на синергия между позициите на Европейската комисия и на КР по отношение на потенциала на културата и творчеството за създаване на растеж. КР подчертава значението на местното и регионалното равнище за развитието на КТС в Европа, както е посочено в становището на КР относно „Отключване на потенциала на културните и творческите индустрии“ (1), което е отразено и в съобщението;

2. припомня, че в период на икономическа и финансова криза културният сектор и творческият сектор могат да играят роля и за постигане на целите на социалната и здравната политика по творчески начин, като подкрепят иновациите и същевременно допринасят за растежа (2);

3. изтъква отново, че културата притежава собствена стойност, която съществува независимо от икономическите аспекти на културните продуктии подчертава, че тази двойствена природа трябва да бъде взета под внимание, а не да се набляга извънредно на икономическата полза от културата (3);

4. приветства факта, че в съобщението се посочват значителните ползи, които могат да донесат стратегическите инвестиции в КТС на местно и регионално равнище, както и призива за последователен стратегически отговор с участието на всички заинтересовани страни от местно до европейско равнище;

5. приема положително факта, че в съобщението културата е призната като инструмент за местно и регионално развитие и е подчертано значението на стратегиите за интелигентно специализиране;

6. признава необходимостта от по-силна интеграция между стратегиите на местно/регионално равнище и тези на национално равнище и предложения акцент върху оценяване на потенциала на тези сектори в стратегиите за регионално развитие в бъдещите програми на политиката на сближаване;

7. припомня предходни позиции на КР относно Европейските столици на културата в качеството им на ценна проява, която изтъква богатството, многообразието и общите аспекти на европейските култури (4). Заедно с инициативата „Знак за европейско наследство“, те могат да продължат да се използват като лаборатории за създаване на публика и участие на гражданите;

8. приветства предложенията на Комисията за изготвяне на програми за сътрудничество с цел осигуряване на взаимно обучение, за изграждане на мрежи от контакти за улесняване на обмена и гарантиране на многообразието. Ще бъде нужно и действие на ЕС с участието на местните и регионалните власти, за да се помогне на КТС да скочат от местно към световно равнище;

9. предложенията на Комисията, така както са представени в съобщението, не изглежда да повдигат въпроси, свързани със зачитането на принципа на субсидиарността. Все пак някои конкретни мерки/действия ще трябва да се наблюдават в бъдеще, ако се предложат/приемат на равнището на ЕС;

Препоръки

НУЖДАТА ОТ ДЪЛГОСРОЧНА ВИЗИЯ

10. взимайки предвид предизвикателствата, пред които е изправена Европа, КР подчертава нуждата от дългосрочна визия, която да спомогне за очертаване на пътя към просперитет и по-добро качество на живот за всички. Тази визия трябва да е в тясна връзка с културата и творчеството. КР изразява съгласие, че международното влияние на ЕС се основава на въображението, творчеството и иновативността, които се изразяват в нови идеи, концепции и проекти, и е убеден, че секторът на културата и секторът на творчеството са в състояние да окажат значителен принос в това отношение;

11. градовете и регионите, които се стремят да предоставят по-добро качество на живот на своите граждани, разбират добре това. Необходима е визия за свързване на присъщите качества на европейските градове и региони с борбата срещу безработицата и изключването на уязвимите групи. За гражданите тази визия може да се конкретизира, като се развият творчески концепции на местно и регионално равнище и се изложат в „Европейски форум на творчеството“. Този форум би могъл да обедини обществени, частни и доброволчески организации за анализ на начините, по които Европа да намира творчески решения на неотложни местни и европейски проблеми. На това място КР би искал особено да подчертае, че творчеството, решаването на проблемите, както и познанията и уменията в областта на изкуствата и културата трябва да заемат централно място в цялостната система на образованието;

12. следователно е важно, както се посочва в съобщението, да се използва силата на културата и творчеството по многофункционален начин. Това изисква не просто да се прилага прогресивният вертикален и хоризонтален организационен модел, предложен в съобщението, а да се прилага подход, обхващащ цялата културна екосистема. Особено важни елементи на този подход са силата, породена от участието на гражданите в процеса на съвместно съзидание, и признанието на стойността от установяване на културата и творчеството на определени места;

13. отбелязва, че в глобализиращия се свят културата се превръща в основно качество на дадено място, което определя неговата привлекателност и следователно конкурентоспособност за бизнеса, инвеститорите и творческите и предприемчиви личности. По същата логика подобряването на качеството на живот се е превърнало във важен стремеж в местните и регионалните програми за развитие. Важно е да е налице баланс по отношение на многообразието, творческите и културните ресурси, както и на качествените услуги и инфраструктура. Тези въпроси се решават най-добре на местно и регионално равнище, където местните и регионалните власти са в най-благоприятна позиция да обвързват многообразието и идентичностите с програмите за развитие. Затова призовава за развиване на партньорства между научноизследователски центрове и лаборатории за иновации с цел да се проучи как качеството на дадено място въздейства върху решенията за избор на място и върху икономическото и социалното развитие;

14. Европа не е само важно икономическо пространство, а споделена култура, основана на значими ценности като доверие и приобщаване, които изграждат социален капитал и следователно предоставят основа за иновация и творчество. В същото време тази атмосфера на единство в многообразието поддържа усещането за лична сигурност, която подобрява качеството на живот на гражданите и увеличава привлекателността на европейските градове и региони като добро място за живеене и в крайна сметка увеличава нашата конкурентоспособност;

КУЛТУРА И ИНОВАТИВНИ МЕСТА

15. отбелязва, че въпреки че в съобщението се набляга на необходимостта от свързване на секторите, в него се обръща по-малко внимание на нуждата от установяването на потоците от знания и творческия капитал по места. Подчертава в този смисъл необходимостта градовете и регионите да се поставят в центъра на мрежите на знанието, за да се извлекат максимални ползи от свободното движение на идеи, капитали и хора в мрежата на световната икономика. Подкрепата от местните и регионалните власти е от основно значение за развитието на такива клъстери, но те трябва да бъдат свързани и с европейските и световните мрежи на знанието, за да бъдат по-ефективни;

16. установяването на творчеството по места изисква специфични местни и регионални инициативи, които са интелигентни, устойчиви и стратегически. В тази връзка местните и регионалните власти имат изключително важна роля. Развитието на културата на местно равнище укрепва местната идентичност и специфика чрез създаването на културни продукти, които не могат лесно да се прехвърлят и така създават уникална стойност на мястото. Тези културни фактори са важни и на европейско равнище;

17. счита, че общество, което инвестира в културата, образованието и спорта, създава повече богатство, благоденствие и сигурност. Това важи както за всеки град, село, регион и държава, така и за целия континент. КР призовава за изготвянето на амбициозна програма на равнището на ЕС, която да превърне Европа в един вдъхновяващ и привлекателен континент — „мястото на мечтите“ за младите хора на днешния и утрешния ден, континент, който създава нови работни места и в който бъдещите поколения ще могат да живеят в условия, отличаващи се с безопасен климат, чиста околна среда и високо качество на живот;

18. изразява убеждението, че доверието е основен фактор за качеството на дадено място, защото то осигурява основата на личната безопасност на хората, предоставяйки им възможност да се събират и да обменят идеи, които пораждат творчески мисли и иновации. Това помага също за трайното установяване по места на културните продукти, нематериалното културно наследство и творческите личности. Това има икономическо измерение, илюстрирано например с ролята на културата за туристическата привлекателност на дадено място. Но има и важно социално измерение, защото култура, изградена върху доверие, е също предпоставка за социално сближаване;

19. тези сложни въпроси показват, че е необходим цялостен подход. Творчеството и новаторството се основават на познания и умения, както и на социални и на икономически мрежи и затова творческото развитие трябва да бъде стратегически продължено като колективен стремеж към взаимно обогатяване. В този процес участват не само КТС или икономическите оператори, но и най-широк кръг граждани;

20. затова приветства факта, че Комисията възнамерява да оказва подкрепа на партньорското обучение на общинските администрации, за да могат разработващите политиките на местно ниво да обменят и сравняват опита си за начина, по който културата въздейства върху социалното и икономическото обновление на градовете. Но КР призовава за по-широка визия за културата и творчеството, която включва регионалното равнище, гражданите, предприятията и организациите с нестопанска цел в гореописаните процеси. Възможен механизъм за това би могъл да бъде моделът, предоставен от партньорствата по програмата „Comenius Regio“ — действие, насочено към местно развитие в образованието, което може да бъде прехвърлено и към КТС;

21. припомня, че местните и регионални власти играят ключова роля в развитието и насърчаването на културата на тяхна територия, най-вече в областта на опазването на културното наследство и стимулирането на иновациите в художественото творчество, като подкрепят и насърчават културните институции и инициативи, образованието и обучението и като организират фестивали и културни прояви (5). Местните и регионалните власти са уникално поставени да балансират между различните елементи на културните и творческите екосистеми и предоставят подходящите ресурси, необходими на работещите в КТС;

УВЕЛИЧАВАНЕ НА ИКОНОМИЧЕСКОТО ВЪЗДЕЙСТВИЕ

22. приветства факта, че Комисията подчертава стойността на КТС по отношение на растежа и заетостта (те формират 3,3% от БВП и създават заетост за 6,7 млн. души — 3% от всички работни места) (6). Предложената нова стратегия за увеличаване на конкурентоспособността и експортния потенциал на тези сектори определено може да повиши икономическите ползи от тях, както и да спомогне за извличането на максимални вторични ползи от тях за други области, като ИКТ, иновациите и обновяването на градската среда. Във връзка с това Комитетът на регионите изтъква колко е важно да се използва и проучва местният и регионалният опит, за да може творческият сектор да се използва в други области като двигател за растежа;

23. за да се оползотворят максимално тези ефекти, трябва да се подпомогне производството и потреблението на култура, както и развитието на творчеството. КР подчертава, че е важно да се придобиват творчески умения от най-ранна възраст, както в рамките на образователната система, така и в свободното време. Така ще се даде възможност на младото поколение да се възползва изцяло от новите форми на достъп до културата и да се подготви по-добре за бъдещия си професионален живот. По-специално това може да стане като се оказва помощ на младите и на останалите членове на общество да се справят с последствията от прехода към цифровите технологии;

24. в съобщението се отчита потенциалът на КТС да се възползват от широка гама финансови инструменти, включително „Творческа Европа“, „Еразъм за всички“, фондовете на политиката на сближаване, „Хоризонт 2020“, COSME и Механизма за свързване на Европа. Следва също да се признае, че регионалните и местните власти действат по-пряко в областта на културата. Градовете и регионите не само предоставят съществената част от средствата за култура в повечето райони в Европа, но действат и като лаборатории за културни и творчески експерименти и иновации и играят ключова роля в развитието на културните и творческите клъстери;

25. подчертава важността на запазването на отпуснатата държавна помощ с оглед на насърчаването на културата. Затова призовава Комисията да преосмисли критерия за териториалните разходи при приемането на нови правила относно държавната помощ за филми и други аудиовизуални творби с цел да не се навреди на териториалното въздействие на тези творби;

26. необходимо е да се насърчава доброто управление на културата, съгласно заключенията на Съвета, приети на 3201-ото заседание на Съвета за образование, младеж, култура и спорт (Брюксел, 26 и 27 ноември 2012 г.);

ПОДОБРЯВАНЕ НА УСЛОВИЯТА ЗА КТС В ЕВРОПА

27. Комисията призовава към серия от действия за създаване на подходящите условия за процъфтяване на културния и творческия сектор. Те са насочени към развитие на умения, достъп до финансиране, насърчаване на нови бизнес модели, увеличаване на посещаемостта, достъп до международни пазари, по-добри връзки с други сектори. Все пак КТС са изправени и пред специфични предизвикателства. В КТС преобладават микропредприятия, малки и средни предприятия и предприятия на самонаети лица, които изискват инициатива и организация на местно равнище. Следователно местните и регионалните власти могат да изпълняват по ефективна роля, като информират местните предприятия относно начините и средствата, с които биха могли да оказват подкрепа на местните и регионалните културни дейности (7);

28. счита, че партньорството е от жизнено важно значение за КТС и приветства мерките за осигуряване на партньорства/съюзи и на подходящи условия за трансфер на най-добри практики, за насърчаване на знанието и създаване на мрежи за обмен на опит за оползотворяване на потенциала на КТС (8). Трябва да се разгледа възможността за изграждане на тематични мрежи за КТС, така че трансферът на знания да бъде по-ефективен на европейско равнище;

29. отбелязва намерението на Комисията за подобряване на регулаторната рамка на ЕС за КТС и я подкрепя в това, че настоящите правила трябва да се опростят и достъпът на културния и творческия сектор до външни финансови средства трябва да се подобри;

30. счита, при все това, че Комисията следва спешно да създаде ясна регулаторна рамка за правата върху интелектуалната собственост и авторските права в контекста на развитието на изчисленията в облак;

ПОЛИТИЧЕСКИ МЕРКИ

31. подкрепя поставения в съобщението акцент върху пет основни двигатели на политиката: развиване на умения, подобряване на достъпа до финансиране, насърчаване на нови бизнес модели и разширяване на аудиторията, подпомагане на сътрудничеството с други сектори и политики, разширяване на международното присъствие;

32. в документа на Комисията ясно се посочва връзката между КТС и политики в други области, включително ИКТ, туризма и др. Въпреки това би трябвало по-ясно да се изтъкнат техните връзки с областите на образователната политика. КР призовава също към по-проактивен подход за подкрепа на развитието на синергии между КТС, а също и с икономически и социални действащи лица от други области, с цел подкрепа за новите и новаторските области на дейност, каквито са т. нар. медии, обединяващи няколко медии („cross media“), социалните медии, цифровата издателска дейност, творческият туризъм (9) и др;

33. подкрепя предложението за многопластова стратегия, изградена въз основа на двустранен подход, който включва хоризонталното и вертикалното измерение на политиката. По-конкретно вертикалната линия на действие — цялостен подход за интегрирани стратегии — е важна, защото изрично признава връзката с политики в други области като промишлеността, туризмът, образованието, финансите и др.;

34. подкрепя идеята инициативите „Знак за европейско наследство“ и „Европейски столици на културата“ да продължат да се използват като „лаборатории“ за създаване на публика и участие на гражданите. Следва да се признае, че такива местни инициативи създават значими творчески пространства и клъстери в рамките на националните и световните мрежи в КТС и допринасят за свързването на световните културни потоци с местните общности;

35. подчертава нуждата от повече информация и данни за действието и резултатите от КТС, което би помогнало също и да се обоснове търговско финансиране за творческите предприятия. Евростат следва да бъде насърчен да развие по-ефективна и навременна европейска културна статистика. Освен това могат да се предприемат проучвания на КТС в специфичен местен и регионален контекст, за да се анализира функционирането на културната екосистема в различни видове места в целия ЕС, да се актуализират най-добрите практики и да се установят основните тенденции в КТС;

36. призовава културата и творчеството да бъдат по-добре интегрирани в стратегията „Европа 2020“, по-конкретно чрез водещите инициативи „Програма в областта на цифровите технологии“, „Нови умения за нови работни места“ и „Съюз за иновации“, за да се признае фактът, че са нужни не само предприятия, но също и цялостна система на знанието и здрава културна екосистема в подкрепа на интелигентния, устойчив и приобщаващ растеж;

37. накрая предлага на Комисията да използва отворения метод на координация в културната сфера за наблюдение на напредъка при прилагането на стратегията. КР би искал да отбележи по-специално, че националните представители би трябвало да се консултират систематично с местните и регионалните власти, което ще им осигури надеждна възможност да поставят своите въпроси.

Брюксел, 30 май 2013 г. Председател на Комитета на регионите Ramón Luis VALCÁRCEL SISO

(1) CdR 181/2010 fin.

(2) CdR 181/2010 fin.

(3) CdR 401/2011 fin.

(4) CdR 191/2011 fin.

(5) CdR 172/2007 fin.

(6) Доклад за европейската конкурентоспособност за 2010 г. Според оценките на други източници секторът е по-голям — 4,5 % от БВП и 8,5 млн. заети (TERA Consultants, 2010 г.).

(7) CdR 401/2011 fin.

(8) CdR 181/2010 fin.

(9) ОИСР (2009 г.) The Impact of Culture on Tourism.(Въздействие на културата и туризма) ОИСР, Париж.